Oos-Kaapse beesboer se werkers vind sy gesteelde beeste | Landbou
Van die beeste wat terug gevind is. Foto: Verskaf
'n Beesboer van die Oos-Kaap het danksy sy werkers se harde werk en lojaliteit beeste wat gesteel is gevind.
'n Beesboer van die Oos-Kaap het 35 van sy 41 gesteelde beeste terugvind danksy sy werkers se harde werk en lojaliteit. Die beeste is 'n week gelede (17 November) gesteel.
"My werkers het hul lewe in gevaar gestel om die diere terug te kry. Die diewe kon op hulle geskiet het," sê mnr. Peter Harvey van Maclear in die Oos-Kaap.
Die beeste is sowat 45 km van sy plaas in 'n plantasie naby Tsolo in die voormalige Transkei opgespoor, vier dae nadat die diere van sy plaas verdwyn het.
"Ons was verpletter toe ons besef die diere is gesteel, maar ons is dankbaar ons kon 35 van die beeste terugkry."
Volgens Harvey het hy en sy werkers verlede Donderdag agtergekom die beeste is gesteel toe hulle die diere getel het. Hy vermoed die diefstal het die vorige dag plaasgevind.
"My werkers het vasgestel waar die heining geknip is, die beeste se spoor gevolg en gevind daar is nog heinings geknip. Die diere is aangejaag in die rigting van die voormalige Transkei, wat 'n groot area is."
Hulle kon geen bewyse kry dat die diere iewers opgelaai is nie. Daarna is die polisie en die veediefstaleenheid gekontak. Hy het 'n beloning van R20 000 aangebied vir enigeen met inligting.
"Ek het my werkers uitgestuur met 'n voertuig om te soek by al die moontlike plekke waar die beeste geneem kon word. Ná omtrent vier dae het ons hulle in die plantasie opgespoor."
Die diere is bymekaar gemaak en na die Tsolo-skutkrale geneem, waarna Harvey vragmotors moes huur om die diere weer terug op die plaas te kry.
"Ons kort nog vyf koeie en een bul. Die werkers soek steeds, maar die kans is skraal dat ons die vermiste beeste sal terugkry."
Harvey sê hy weet nie wie die diere gesteel het nie, maar hy is oortuig die diewe het die beeste dopgehou. Hulle het hul kans afgewag om die diere tydens volmaan te steel.
Hy vermoed die diere is weggesteek met die plan om hulle te slag soos nodig, aangesien die diere slaggereed is en vir die Kersmark bemark kon word.
Die swart Brangusbeeste is deel van 'n kudde wat hy opbou vir 'n stoetery.
Hy is dankbaar vir die ondersteuning wat hy van boere ontvang het wat gebel het en gesê het hulle sal bystand bied. Een van sy buurmanne het selfs met sy helikopter gaan soek, maar kon nie die diere opspoor nie.
Hoewel daar soms enkele diere op sy plaas verdwyn, het hy nog nie voorheen probleme met diefstal op hierdie skaal gehad nie.